ปลัดคลังเหนียวเบญจาคุมศุลฯโยกอธิบดี6คน
เก้าอี้ปลัดคลังยังแข็ง ครม.ปูดับเสียงลือ โยก “เบญจา” จากสรรพสามิตมานั่งเป็นอธิบดีกรมศุลกากร
29 ส.ค. 2555

เก้าอี้ปลัดคลังยังแข็ง ครม.ปูดับเสียงลือ โยก “เบญจา” จากสรรพสามิตมานั่งเป็นอธิบดีกรมศุลกากร
ที่ประชุมคณะรัฐมนตรี (ครม.) วันที่ 28 ส.ค. มีมติการแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง ตามที่กระทรวงการคลังเสนอ 6 ราย ดังนี้
1.นายรังสรรค์ ศรีวรศาสตร์ อธิบดีกรมบัญชีกลาง ให้ดำรงตำแหน่ง รองปลัดกระทรวงการคลัง 
2.นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ ให้ดำรงตำแหน่ง รองปลัดกระทรวงการคลัง 
3.นางเบญจา หลุยเจริญ อธิบดีกรมสรรพสามิต ให้ดำรงตำแหน่ง อธิบดีกรมศุลกากร 
4.นายสมชาย พูลสวัสดิ์ อธิบดีกรมศุลกากร ให้ดำรงตำแหน่ง อธิบดีกรมสรรพสามิต 
5.นายมนัส แจ่มเวหา รองปลัดกระทรวงการคลัง ให้ดำรงตำแหน่ง อธิบดีกรมบัญชีกลาง กระทรวงการคลัง
6.น.ส.จุฬารัตน์ สุธีธร ผู้ตรวจราชการกระทรวงการคลัง ให้ดำรงตำแหน่ง ผู้อำนวยการสำนักงานบริหารหนี้สาธารณะ
ตั้งแต่วันที่ 1 ต.ค. 2555 ทั้งนี้ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป
นายกิตติรัตน์ ณ ระนอง รองนายกรัฐมนตรีและ รมว.คลัง กล่าวว่า การโยกย้ายผู้บริหารกระทรวงการคลังครั้งนี้ถือว่ามีความเหมาะสม ไม่ใช่การทิ้งทวนลาออกจากตำแหน่ง
“ผมยังอยู่ ส่วนกรณีที่มีคนเสนอให้ผมลาออก ผมไม่ออกความคิดเห็นบนความเห็นของคนอื่น นอกจากนี้ยืนยันว่าไม่ได้คุยกับอดีตนายกฯ ทักษิณผ่านสไกป์ เนื่องจากเดินทางไปต่างประเทศ” นายกิตติรัตน์ กล่าว
นายกิตติรัตน์ กล่าวว่า การย้ายนางเบญจาสลับตำแหน่งกับนายสมชาย เพื่อต้องการให้ทั้งสองคนใช้ความเชี่ยวชาญที่มีอยู่ทำงานในตำแหน่งใหม่ เพราะงานทั้งสองกรมมีความเชื่อมโยงกัน เช่น ราคานำเข้า นอกจากนี้ยังมองว่านายสมชายมีอายุราชการเหลืออีกหลายปี และอาจต้องไปเป็นตำแหน่งที่สำคัญกว่าในอนาคต 
ขณะที่การย้ายนายรังสรรค์ จากอธิบดีกรมบัญชีกลางมาเป็นรองปลัดกระทรวงการคลังด้านการจัดเก็บรายได้ถือเป็นงานที่มีความสำคัญ ซึ่งดูแลกรมภาษีทั้ง 3 กรม ขณะที่นายมนัสที่ย้ายจากรองปลัดกระทรวงการคลังไปเป็นอธิบดีกรมบัญชี เดิมเติบโตมาจากกรมนี้อยู่แล้ว มีความเชี่ยวชาญในงานของกรมเป็นอย่างดี
สำหรับนายจักรกฤศฏิ์ที่ย้ายมาเป็นรองปลัดกระทรวงการคลัง เพื่อมาดูแลด้านทรัพย์สิน เนื่องจากอายุราชการเหลือหลายปีควรได้โอกาสทำงานที่กว้างขึ้น และเป็นตัวเลือกในตำแหน่งที่สำคัญในอนาคต
แหล่งข่าวกระทรวงการคลัง เปิดเผยว่า ก่อนหน้านี้มีข่าวว่าจะมีการแต่งตั้งนางเบญจาที่มีความสนิทสนมกับคนในบ้านจันทร์ส่องหล้าและ พ.ต.ท.ทักษิณ ชินวัตร อดีตนายกฯ ขึ้นเป็นปลัดกระทรวงการคลังแทนนายอารีพงศ์ ภู่ชอุ่ม แต่สุดท้ายก็ไม่สำเร็จ